**МОСВ и ПУДООС**

обявяват конкурс в рамките на

**НАЦИОНАЛНА КАМПАНИЯ „ЧИСТА ОКОЛНА СРЕДА – 2024г.“**

**на тема:**

**„ОБИЧАМ ПРИРОДАТА – И АЗ УЧАСТВАМ “**

* **Кой може да кандидатства в конкурса:**

Участници в конкурса могат да бъдат **общини и кметства** от цялата страна**.**

* **За каква сума може да се кандидатства**:

За реализиране на всеки от класираните проекти ще бъдат предоставени средства в размер **до 15 000 лева (с вкл. ДДС).**

* **Каква е целта на тазгодишната кампания:**

Целта на кампанията „Чиста околна среда – 2024г.“ е да изгради обществено отношение по въпросите, свързани с опазването на околната среда, да повиши екологичната култура и загрижеността към мястото, в което живеем. С реализацията на дейностите по Националната кампания „Чиста околна среда – 2024г.” се цели реновиране и/или създаване на нови паркови пространства, залесяване и засаждане на почистени площи, създаване и възстановяване на зони за отдих, ремонтиране на детски и спортни съоръжения и други. Ще се постигне повишаване на екологичното самосъзнание, формиране на позитивна нагласа към природата, затвърждаване на умения и желание за опазване на околната среда у гражданите.

* **Крайна дата за реализация на дейностите по Кампанията – 30.11.2024г.**
* **Какви са основните изисквания към съдържанието на проекта, необходимите за представяне документи и допустими разходи:**

**I. Челна страница със следните данни:**

 1. Вносител на проекта

 2. Точен адрес и телефони за контакт на вносителя

 3. Искана сума за реализирането на проекта /до 15 000 лв. с вкл. ДДС/

**ІI. Обяснителна записка:**

1. **Кратко изложение на съдържанието на проекта, неговите цели и задачи.**

2**. Предложение за устойчивост на проекта.** *В краткосрочен план ще се има предвид устойчивостта на проекта за период от минимум 2 години (следващи годината на изпълнение на дейностите по проекта), през които ФИНАНСИРАНАТА СТРАНА (община или кметство) се задължава да поддържа и опазва движимите и недвижимите активи, придобити в следствие на реализацията на проекта.*

3. **Мерки за недопускане** на повторно замърсяване на почистените площи и за поддържане на възстановената/създадената зона за отдих и др.

4**. Обществено участие** – в т.ч. доброволен труд, подкрепа от гражданите, живущи в предлаганите за облагородяване райони, частни лица и фирми, неправителствени организации и др.

5. **Оригиналност на идеите.**

6. **Наличие на** **тясна връзка** между посочените дейности в проекта и целта и идеите на Кампанията „Чиста околна среда – 2024г.“ на Министерството на околната среда и водите, както и съответствие с цялостната стратегия за развитие на екологично възпитание и отговорности у гражданите в насока опазване на природните ресурси на страната ни.

7. **Активно участие на жителите от съответното населено място,** както при самото създаване на идеята за проекта и подготовката на Заявлението за кандидатстване, така и при изпълнение на предвидените дейности за реализацията му.

**IІІ. Удостоверение за бюджетна банкова сметка.**

**ІV. План–сметка за необходимите разходи** за реализация на проекта до 15 000 лв., систематизирана в таблица с **колони – описание на дейностите, ед. мярка, количество, ед. цена и стойност, вярно изчислени! Стойностите се попълват с включен ДДС.**

***ВАЖНО: Допустими разходи по проектите са разходите за:***

- Изграждане и/или възстановяване на детски площадки;

- Изграждане на зони за отдих – пейки, кошчета, маси и т.н., които следва да бъдат замонолитени (да не са преместваеми);

- Фитнес уреди на открито;

* Озеленяване – затревяване на зелени площи с тревни смески и тревен чим, засаждане на декоративни вечнозелени и листопадни дървета и храсти, засаждане на цветя – едно- и многогодишни, засаждане на живи стени и плетове, създаване на декоративни дървесно-храстови групи и формации;
* Изграждане на скални цветни кътове, алпинеуми, декоративни водни площи;

- Ремонт на алеи, настилки, осветление с лед лампи;

- Изграждане на еко кътове – беседки, барбекюта и т.н.;

- Поставяне на стойки за велосипеди/велостойки;

* Ремонт на чешми, фонтанки – допустими разходи са материали за ремонт на външните части и чучури (без ремонт на довеждащия водопровод);
* Почистване и облагородяване на терени до воден обект (река, езеро, чешма и т.н.) – затревяване, зацветяване, залесяване, изграждане на кътове за отдих с лесен достъп (декоративни настилки, плочопътеки от камък, плочопътеки на тревни фуги и ароматни пътеки, паркинги с бетонови решетъчни паркинг елементи или такива изработени от рециклирани полимери), целящи предпазване от замърсяване на околната среда.

***\*Забележка:*** *Изброените по-горе допустими разходи са примерни и не представляват изчерпателен списък на възможните дейности, допустими за изпълнение по проектите.*

**Средствата за почистване не следва да надвишават 20% от общата стойност на проекта. При почистването недопустими разходи са**: почистване с тежка механизация на речни корита и навлизане в чашката на водния обект, за което е нужно разрешение на контролния орган.

**Не се финансират: полагане на асфалтови настилки, печалба, семинари, озвучаване, командировки, възнаграждения, хонорари, лекторски и др. административни разходи.**

***ВАЖНО*: *Приоритет при класирането ще имат проекти с иновативен характер!***

**V. План за местоположението на обекта** – същият следва да показва замърсените площи (зелени площи, междублокови пространства, спортни площадки и други) и ясно да са означени частите от тях, които ще се почистват, озеленяват и облагородяват. За избрания терен следва да бъде представена скица, доказваща, че теренът е общинска собственост.

**VІ. План за озеленяване и възстановяване на зона за отдих,** включително залесяване и засаждане на почистените площи, създаване и възстановяване на зони за отдих (пейки, беседки и т.н.), изграждане или ремонтиране на детски площадки, спортни съоръжения и др. Същият следва да бъде в съответствие с действащата нормативна уредба в Република България.

**VІІ. Писмо на общината/кметството** с информация относно обществената значимост на проекта.

**VІІI. Декларация от кмета на общината /кметството/,** че към датата на обявяване на конкурса, за предлагания проект или за част от него:

1. Не са били отпускани средства от Предприятието за управление на дейностите по опазване на околната среда през последните две години.
2. Не са били отпускани средства от други източници на финансиране.

**IХ.** В случай, че Заявление за кандидатстване в кампанията се подава директно от **кмет на** **кметство**, е необходимо да бъде представено **пълномощно от кмета на съответната община или** **решение на общински съвет** **на общината, даващо правомощия на кмета на кметството за** **кандидатстване** с проектно предложение в кампанията „Чиста околна среда – 2024г.“, както и **за** **сключване на договор и изпълнение на проекта, в случай че същият бъде одобрен финансиране**. *(Не се изисква пълномощното да бъде нотариално заверено).*

**Х.** Протокол с имената и собственоръчни подписи на желаещите жители на населеното място да участват при изпълнение на проекта с доброволен труд.

**ХІ. Декларация по образец за потвърждаване актуалността на данните и автентичността на подписите в представения проект по електронен път.**

Образците на декларациите са качени на страницата на ПУДООС.

* **Начин за кандидатстване:**

Конкурсните проекти се изпращат до деловодството на ПУДООС **по Държавна единна електронна система за обмен на документи (Eventis, Акстър и др.), или по** **e-mail:** proekti2024@pudoos.bg**, с краен срок за изпращане – 29.02.2024г. Проектът заедно с приложенията задължително следва да бъдат сканирани и изпратени като един файл.**

**Само по изключение Кметства/Кметски наместничества, които нямат достъп до държавната единна електронна система за обмен на документи, могат да изпращат проекти по пощата с обратна разписка или куриерска фирма на адрес:** ПУДООС, гр. София 1000, ул. „Триадица“ № 4, ет. 2, **с краен срок за изпращане – 29.02.2024г.**

**За приемане и въвеждане в деловодната система на ПУДООС ще бъдат допуснати само онези Заявления, получени по обмена или носещи пощенско клеймо с дата на изпращане до 29.02.2024г. включително.**

**Няма да се приемат за въвеждане в деловодната система Заявления за участие в Кампанията „Чиста околна среда – 2024г.“ донесени на ръка от Заявителите в деловодството на ПУДООС.**

**Таблица с входящите номера на всички постъпили проектни заявления ще бъде публикувана в срок до 15.03.2024г.** на интернет страницата на ПУДООС – [www.pudoos.bg](http://www.pudoos.bg), в раздела на кампанията „Чиста околна среда – 2024г.“ с мото „Обичам природата и аз участвам“.

Резултатите от извършеното класиране на постъпилите Заявления ще бъдат обявени в срок **до 15.04.2024г.** на интернет страницата на ПУДООС – [www.pudoos.bg](http://www.pudoos.bg), в раздела на кампанията „Чиста околна среда – 2024г.“ с мото „Обичам природата и аз участвам“.

***ВАЖНО:***

1. ***В класирането няма да бъдат включвани проекти на Заявители (кметства, кметски наместничества, райони на общини), които са получили финансиране в Националната кампания „Чиста околна среда“ през 2022г. и 2023г. Целта на налаганото ограничение е даване на възможност на по-голям брой нови, нефинансирани през последните 2 години, участници да се възползват от предоставянето на финансови средства за реализацията на екологични проекти в Кампанията „Чиста околна среда – 2024г.“***
2. ***Общините и кметствата нямат право да кандидатстват за терени на училища и детски градини.***

**Проектните предложения се подават в свободна форма, като са съобразени с основните изисквания към съдържанието.**

Допълнителна информация относно Кампанията „Чиста околна среда – 2024г.“ може да получите от експертите на ПУДООС на тел: 02/940 6652, 02/940 6062, 02/940 6069.

**При класиране на предложените проекти ще се има предвид яснотата на съдържанието на проекта, оригиналността на идеите и цялостното му оформление.**